Diari Oficial de la Generalitat Valenciana


Sumari del DOGV 8020, del 12-04-2017 (2017/3163)

RESOLUCIÓ de 4 d'abril de 2017, del president de l'Institut Valencià de Competitivitat Empresarial (IVACE), per la qual es convoquen ajudes dirigides a centres tecnològics de la Comunitat Valenciana per al desenvolupament de projectes d'R+D de caràcter no econòmic realitzats en cooperació amb empreses, amb càrrec al pressupost de l'exercici 2017.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8020

Data del DOGV
:   12-04-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/3163


Data del document
:   04-04-2017

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 4 d'abril de 2017, del president de l'Institut Valencià de Competitivitat Empresarial (IVACE), per la qual es convoquen ajudes dirigides a centres tecnològics de la Comunitat Valenciana per al desenvolupament de projectes d'R+D de caràcter no econòmic realitzats en cooperació amb empreses, amb càrrec al pressupost de l'exercici 2017. [2017/3163]  
La Llei 38/2003, de 17 de novembre, general de subvencions, estableix, en l'article 23, que el procediment per a la concessió de subvencions s'iniciarà sempre d'ofici, per mitjà de convocatòria aprovada per l'òrgan competent.  
Per això i en virtut del que disposa l'article 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en l'article 3 de l'Ordre 26/2016, de 25 de novembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes dirigides als centres tecnològics de la Comunitat Valenciana en matèria d'R+D per l'Institut Valencià de Competitivitat Empresarial (IVACE), resolc:  
  
Article 1. Objecte de la resolució  
1. L'objecte de la present resolució és convocar la concessió per l'Institut Valencià de Competitivitat Empresarial (IVACE) de subvencions vinculades a projectes d'R+D de caràcter no econòmic desenvolupats pels centres tecnològics de la Comunitat Valenciana en cooperació amb empreses de la Comunitat Valenciana, amb càrrec al pressupost de l'exercici 2017.  
2. Les bases reguladores de la present convocatòria són les aprovades per l'Ordre 26/2016, de 25 de novembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes dirigides als centres tecnològics de la Comunitat Valenciana en matèria d'R+D per l'Institut Valencià de Competitivitat Empresarial (IVACE), publicades en el Diari Oficial de la Generalitat Valenciana (DOGV) núm. 7927, de 29 de novembre de 2016; en aquestes bases s'estableixen les condicions de les ajudes en allò no previst en aquesta convocatòria.  
  
Article 2. Beneficiaris  
Podran acollir-se a aquestes ajudes els centres tecnològics de la Comunitat Valenciana que no incórreguen en cap de les prohibicions que s'estableixen en l'article 13.2 de la Llei 38/2003, de 17 de novembre, i que complisquen la resta de requisits establits en l'article 4 de l'Ordre 26/2016, de 25 de novembre.  
  
Article 3. Actuacions objecte de suport. Requisits generals dels projectes  
1. L'IVACE subvencionarà els projectes d'R+D, de caràcter no econòmic, desenvolupats pels centres tecnològics de la Comunitat Valenciana, de manera individual o en col·laboració entre aquests, i que incloguen la cooperació amb empreses de la Comunitat Valenciana amb la finalitat d'atendre les necessitats del sector empresarial valencià i augmentar la possibilitat d'aplicació dels resultats obtinguts de la investigació al conjunt d'empreses potencialment destinatàries d'aquests.  
  
La cooperació amb les empreses haurà de tindre lloc des de l'inici del projecte l'abast d'aquesta s'establirà en funció de la naturalesa del projecte i dels objectius i resultats que s'espera obtindre, i s'haurà de recollir en l'annex a la memòria de sol·licitud.  
Tot dret de propietat intel·lectual i industrial (DPI) resultant de les col·laboracions entre centres tecnològics i empreses se cedirà als centres.  
2. Els projectes podran ser d'investigació fonamental, industrial o desenvolupament experimental i deuràn incloure activitats de promoció dels resultats obtinguts amb l'objectiu específic de desenvolupar ponts efectius entre el teixit investigador i productiu per a la transferència del coneixement i la translació dels resultats a les empreses de la Comunitat Valenciana.  
3. Els projectes s'hauran d'emmarcar necessàriament en els àmbits de desenvolupament regional identificats en l'Estratègia d'Especialització Intel·ligent per a la Investigació i Innovació a la Comunitat Valenciana (RIS3-CV).  
4. Així mateix, els projectes no hauran de vulnerar en cap cas el principi de no discriminació per raó de sexe, raça, origen ètnic, religió, conviccions, discapacitat, edat o orientació sexual, i facilitaran, o almenys no impediran, l'accessibilitat per a les persones amb discapacitat. També s'hauran d'executar en el marc d'un desenvolupament sostenible i de foment de la conservació, protecció i millora del medi ambient i disposar d'un certificat que declare la no afecció del projecte a la denominada Xarxa Natura, espai físic d'especial protecció mediambiental configurat així per la Unió Europea. L'obtenció d'aquest certificat es gestionarà per l'IVACE.  
  
Article 4. Costos subvencionables  
1. D'acord amb el que estableix l'article 20 de l'Ordre 26/2016, de 25 de novembre, es consideren subvencionables els costos següents amb les limitacions que a continuació s'estableixen:  
a) Recursos humans (personal propi).  
Despeses de personal propi de caràcter tècnic i científic. Les despeses de personal podran ser imputades en la seua totalitat quan es dediquen íntegrament al projecte en tasques tècniques i necessàriament a l'exercici d'activitats no econòmiques en l'entitat, o bé parcialment en funció de la seua dedicació horària al mateix respecte al total d'hores treballades. S'estableix un cost/hora de 40 euros com a màxim imputable pel personal propi justificat.  
Així mateix, les hores de dedicació a tasques de gestió i coordinació del projecte no superaran el 10 % del total d'hores de dedicació a aquest.  
b) Despeses en serveis externs necessaris per al desenvolupament del projecte, imputades en exclusiva a aquest i que es vinculen al projecte inequívocament. Així mateix, s'inclou en aquest concepte el cost de la realització d'informes d'auditoria sobre els comptes justificatius de la despesa.  
c) Inversions en equipament d'experimentació i per al desenvolupament de prototips precompetitius associats al projecte d'R+D, així com adaptacions necessàries per a la instal·lació d'aquests.  
d) Despeses indirectes consistents en despeses generals de funcionament i de personal propi de gestió i administració que estiguen basades en costos mitjans reals imputables a la realització del projecte per mitjà d'un procediment d'imputació de despeses generals a un tant alçat d'acord amb els principis i les normes de comptabilitat generalment admeses. S'estableix un cost hora de 40 euros com a màxim imputable per al personal que es considera per al càlcul dels costos indirectes.  
  
El càlcul es documentarà adequadament sobre la base d'un informe tècnic motivat sobre el mètode d'imputació utilitzat. Aquest informe s'emetrà abans de la primera declaració de despeses en què s'incloguen despeses corrents. En qualsevol cas, la suma d'aquests no superarà el 25 % dels costos directament imputables al projecte, exceptuant les inversions en equipament.  
e) Altres despeses directament relacionades amb el projecte, imputades en exclusiva a aquest i que s'hi vinculen inequívocament. S'exclouen les despeses de manutenció i serveis de restauració.  
2. En cap cas es consideraran despeses subvencionables els impostos indirectes quan siguen susceptibles de recuperació o compensació ni els impostos sobre la renda.  
  
Article 5. Característiques de l'ajuda  
1. L'ajuda consistirà en una subvenció fins al 100 % dels costos del projecte considerats com a subvencionables.  
2. Queda exclosa de l'objecte de la subvenció l'activitat econòmica, i s'entén com a tal, a més de la investigació duta a terme sota contracte amb qualsevol agent, el lloguer de les infraestructures d'investigació i qualssevol altres activitats de naturalesa econòmica que impliquen l'oferta de béns o serveis en el mercat.  
3. L'ajuda màxima que es podrà concedir a cada projecte no superarà els 200.000 euros en el cas de projectes en què participe un únic centre tecnològic, i no superarà els 150.000 euros per centre participant en el cas d'R+D en col·laboració.  
Així mateix, seran aplicables els límits següents:  
- L'ajuda en concepte de despeses de personal propi no podrà ser inferior al 50 % de l'ajuda total concedida.  
- L'ajuda en concepte d'altres despeses no podrà ser superior al 15 % de l'ajuda total concedida.  
- L'ajuda en concepte d'inversions no productives no podrà ser superior al 20 % de l'ajuda total concedida.  
  
Article 6. Termini i forma de presentació de les sol·licituds  
1. La presentació de les sol·licituds s'ajustarà al que estableix l'article 5 de l'Ordre 26/2016, de 25 de novembre. El termini per a la presentació de les sol·licituds començarà el dia de l'entrada en vigor de la present resolució i finalitzarà el 12 de maig de 2017, a les 24.00 hores.  
  
2. La tramitació del procediment serà telemàtica. La presentació telemàtica requerirà que el sol·licitant dispose de firma electrònica avançada, bé amb el certificat reconegut d'entitat, bé amb el certificat reconegut per a ciutadans (persona física), els dos emesos per l'Autoritat de Certificació de la Comunitat Valenciana, DNI electrònic, certificat de la Fábrica Nacional de Moneda y Timbre, així com els certificats reconeguts en la llista de confiança de prestadors de serveis de certificació establits a Espanya, publicat en la seu electrònica del Ministeri d'Indústria, Energia i Turisme. La sol·licitud es presentarà en el registre telemàtic de l'IVACE accessible a través de la pàgina web http://www.ivace.es.  
3. La presentació de la sol·licitud portarà implícita l'acceptació de les bases, inclòs el que disposa aquesta convocatòria.  
4. L'acreditació de la personalitat jurídica del sol·licitant es realitzarà per mitjà de la presentació de la documentació següent:  
- Estatuts vigents.  
- Poder de representació del firmant de la sol·licitud, o acta de nomenament o apoderament.  
  
Article 7. Criteris d'avaluació  
Perquè un projecte puga ser aprovat, haurà de tindre una puntuació mínima de 60 punts.  
Els projectes es prioritzaran s'acord amb els criteris especificats a continuació i a la ponderació que s'especifica sobre un total de 100 punts:  
a) Característiques del projecte. Excel·lència tècnica, qualitat i capacitat del projecte. Puntuació màxima 60 punts.  
Primer. Qualitat del projecte. Puntuació màxima en grup 35 punts.  
- La novetat i rellevància dels objectius del projecte en relació amb l'estat del coneixement propi del tema en què s'inscriu la sol·licitud. Màxim 15 punts.  
- Potencial de retorn de la inversió en R+D a la societat i el foment de projectes que afavorisquen la cohesió del territori. Impacte, explotació de resultats i orientació al mercat per a les empreses valencianes. Màxim 5 punts.  
- Qualitat del pla de difusió i transferència del projecte i dels seus resultats. Màxim 10 punts.  
- Promoció i foment del desenvolupament sostenible i l'economia del bé comú. Màxim 5 punts.  
Segon. Viabilitat del projecte. Puntuació màxima en grup 25 punts.  
  
- Adequació de la grandària, composició i dedicació de l'equip d'investigació als objectius proposats en el projecte. Màxim 3 punts.  
  
- Adequació del pressupost. Màxim 5 punts.  
- Capacitat i experiència de l'equip d'investigació per a la realització de les activitats programades. Màxim 10 punts.  
- Col·laboració amb altres entitats/serveis externs. Màxim 4 punts.  
- Participació de doctors en el grup d'investigació. Màxim 3 punts.  
  
b) Potencial de transferibilitat del coneixement generat a les empreses de la Comunitat Valenciana. Puntuació màxima 40 punts.  
Primer. Grau d'implantació a la Comunitat Valenciana. Demanda tecnològica i d'R+D+I de valor afegit a la Comunitat Valenciana. Puntuació màxima grup 20 punts.  
Segon. Cooperació amb empreses de la Comunitat Valenciana. Implicació empresarial. Puntuació màxima en grup 20 punts.  
- Efecte tractor d'R+D+I per a les empreses de la Comunitat Valenciana. Màxim 10 punts.  
- Nombre d'empreses de la Comunitat Valenciana que col·laboren amb el centre tecnològic. Màxim 10 punts.  
c) Mesures relatives a perspectiva de gènere, sostenibilitat mediambiental i a favor de persones amb diversitat funcional o de col·lectius desfavorits. Puntuació màxima 12 punts.  
Primer. Ocupació i qualitat de condicions de treball. Percentatge de treballadors amb contractes indefinits sobre el total de la plantilla. Implantació d'un pla de conciliació de la vida laboral i familiar. Puntuació màxima grup 5 punts.  
Segon. Perspectiva de gènere. El beneficiari compta amb un pla d'igualtat d'oportunitats encara que no li siga exigible per la normativa vigent. Puntuació màxima grup 3 punts.  
Tercer. Discapacitat i altres col·lectius desfavorits. Percentatge de persones amb diversitat funcional sobre el total en plantilla per damunt del mínim legal exigible. Puntuació màxima grup 2 punts.  
Quart. Medi ambient. El beneficiari té implantat un sistema de gestió mediambiental. Puntuació màxima grup 2 punts.  
  
Article 8. Obligacions dels beneficiaris  
Les obligacions dels beneficiaris estan especificades en l'article 10 de l'Ordre 26/2016, de 25 de novembre, sense perjuí de les previstes en l'article 14 de la Llei 38/2003, de 17 de novembre, general de subvencions.  
Altres obligacions:  
a) Inserir en el material divulgatiu relacionat amb la difusió del projecte el logotip de l'IVACE disponible en http://www.ivace.es.  
b) Complir les obligacions fiscals i de la Seguretat Social de manera que quede acreditada aquesta circumstància en el moment previ a l'atorgament de l'ajuda i al del reconeixement de l'obligació per l'IVACE en els termes establits en la normativa vigent en la matèria.  
  
c) Els documents justificatius de les despeses corresponents al projecte subvencionat hauran de conservar-se durant el període mínim establit en el Reglament (UE) núm. 1303/2013 del Parlament Europeu i del Consell de 17 de desembre de 2013.  
En eixe sentit, els documents es conservaran en forma d'originals o de còpies compulsades d'originals, o bé en suports de dades comunament acceptades, en especial versions electròniques de documents originals o documents existents únicament en versió electrònica. Els documents es conservaran en una forma que permeta la identificació dels interessats durant el període necessari per als fins per als quals es van recollir les dades o per a les que tracten ulteriorment. Quan els documents només estiguen en versió electrònica, els sistemes informàtics utilitzats compliran normes de seguretat acceptades que garantisquen que els documents conservats s'ajusten als requisits legals nacionals i són fiables als efectes d'auditoria.  
d) Disposar de llibres comptables i registres diligenciats i la resta de documents degudament auditats en els termes exigits per la legislació mercantil, així com els estats comptables.  
En l'execució dels projectes s'haurà de mantindre, a més, un sistema de comptabilitat separat o un codi comptable adequat en relació amb totes les transaccions relacionades amb el projecte, sense perjuí de les normes de comptabilitat nacional. En aquest sentit hauran de presentar en el compte justificatiu de la subvenció una llista en què consten totes les despeses, pagaments, ingressos o cobraments relacionats amb la subvenció concedida, així com el número d'apunt, l'import i l'assentament en el llibre diari de comptabilitat ajustat al Pla General Comptable (PGC), la subcompte del PGC i l'import del subcompte que correspon a la subvenció concedida; queden exempts del compliment d'aquesta obligació els centres tecnològics beneficiaris que ja disposen d'un sistema de comptabilitat separada que permeta apreciar la traçabilitat ací referida.  
e) Es disposarà d'un sistema de control que reculla les hores dedicades al projecte en funció del temps real de cada investigador, i s'inclourà qualsevol projecte o activitat exercida per aquest, amb el contingut mínim indicat en el manual d'instruccions de justificació.  
f) Comunicar a l'IVACE les ajudes, subvencions, ingressos o recursos públics o privats que hagueren obtingut o sol·licitat per als mateixos costos subvencionables. En cas de concurrència amb altres ajudes per als mateixos costos subvencionables, quedarà sense efecte la ja concedida per l'IVACE, excepte renúncia expressa a la ja concedida per l'altra administració.  
g) Disposar d'un pla de difusió que haurà de materialitzar-se necessàriament, i l'IVACE haurà de fer coneixedor i partícip de totes les accions de promoció i de comunicació previstes tant en la fase prèvia de sol·licitud com, amb la suficient antelació, al llarg del desenvolupament d'aquestes, inclosa la difusió dels resultats en suports físics o electrònics.  
Dins del pla de difusió dels resultats del projecte s'haurà de crear un accés públic a través del web del centre tecnològic beneficiari on es puga accedir als resultats de la investigació. Aquest accés ha de ser obert i lliure de barreres econòmiques, encara que serà possible establir una restricció raonable d'accés a la informació -així, el registre dels usuaris i propòsit d'aquests- sempre que es garantisca que el coneixement obtingut a partir d'activitats d'investigació finançades amb fons públics és considerat bé públic.  
  
Article 9. Justificació de les ajudes  
1. La justificació de l'ajuda es realitzarà per mitjà de l'aportació de justificants de despesa i pagament, i en la forma definida en el manual d'instruccions de justificació d'ajudes que s'aprove per resolució de la Direcció General de l'IVACE.  
a) En qualsevol cas comprendrà la documentació següent:  
- Memòria que reculla de forma detallada les activitats realitzades.  
- Relació de despeses de l'activitat obtinguda a través de l'aplicació informàtica justificación.exe, descarregable des de http://www.ivace.es.  
  
- Justificant de despesa i pagament.  
- Informe d'auditor o empresa inscrita en el Registre Oficial d'Auditors de Comptes (ROAC) d'acord amb l'Ordre EHA/1434/2007, de 17 de maig, per la qual s'aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE 125, 25.05.2007).  
b) Es consideren justificants de despesa les factures i els documents de valor probatori equivalent. La justificació de les despeses de personal es durà a terme per mitjà de les nòmines dels treballadors dedicats al desenvolupament del projecte, els TC de cotització a la Seguretat Social a càrrec de l'empresa i els certificats de retencions on s'acredite l'ingrés de les retencions a favor de la hisenda pública.  
Als efectes de justificació es considerarà que la despesa subvencionada s'ha realitzat sempre que haja sigut totalment pagada en la data límit de justificació.  
c) Els pagaments només s'admetran si estan realitzats a través d'entitat financera, i la seua justificació es realitzarà per mitjà de la presentació d'una còpia de l'extracte bancari que acredite l'eixida efectiva dels fons junt amb còpia de la transferència o del xec nominatiu. Queden exclosos els pagaments realitzats en efectiu o per caixa.  
En el cas que l'ordre de transferència i/o l'apunt de l'extracte bancari siguen globals i, per tant, estiguen referits a diversos justificants de despeses relacionades o no amb el projecte, serà necessari acompanyar la relació detallada d'aquestes en què apareguen el destinatari, la identificació del justificant de la despesa (el número de la factura o el concepte d'aquesta) i l'import pagat.  
2. Terminis d'execució, de justificació i de validesa de justificants de despesa i pagament.  
Només seran subvencionables:  
- Les despeses realitzades des de l'1 de gener de 2017 fins a la data de finalització del projecte indicada en la memòria adjunta a la sol·licitud, que no podrà ser posterior al 30 de juny de 2018.  
- Els pagaments realitzats des de l'1 de gener de 2017 fins a la data de presentació de la justificació del projecte.  
La justificació del projecte s'haurà de presentar en el termini màxim de dos mesos comptadors de la data de finalització d'aquell.  
3. Quan l'import d'una despesa subvencionable supere, IVA exclòs, els 17.999 euros en el supòsit de subministrament de béns d'equip o prestació de serveis per tercers, l'entitat beneficiària haurà d'aportar també justificació d'haver sol·licitat, abans de la contracció de la despesa, com a mínim tres ofertes de diferents proveïdors, sense vinculació entre aquests.  
A més dels justificants de despesa i pagament del servei executat, s'haurà d'incloure en la documentació a aportar una còpia de cada una de les ofertes presentades amb anterioritat a la realització de cada despesa.  
Les ofertes hauran de complir els requisits següents:  
- Requisits materials: les ofertes han d'estar suficientment detallades, amb especificació dels treballs que s'han de realitzar i el seu preu.  
- Requisits formals: les ofertes han d'estar datades, i contindre les dades que permeten la correcta identificació del remitent, junt amb el logo o el segell de l'empresa.  
Si no s'opta per l'oferta més econòmica, l'entitat beneficiària haurà de presentar un informe en el qual es justifique per què no s'ha triat la més econòmica.  
La selecció de les ofertes haurà de realitzar-se entre empreses en què, almenys, dos d'aquestes no siguen empreses associades al beneficiari i membres de la seua junta directiva o consell d'administració, ni tinguen drets de vot superiors al 50 %.  
En el cas que per les especials característiques del servei no hi haja en el mercat suficient nombre d'entitats que el subministren o el presten, se substituirà la presentació de les tres ofertes de proveïdors per:  
  
- Un informe explicatiu sobre les especials característiques del servei que fan impossible la localització d'un mínim de tres proveïdors d'aquest. No serà admés com a justificant de la no presentació de 3 ofertes si el seu argument es basa en:  
· Las característiques del proveïdor (per exemple: «proveïdor habitual», «subministrador únic» sense que en aquest últim cas s'aporten més dades que l'acrediten, etc.)  
· Las característiques genèriques del servei (per exemple: «caràcter tecnològic del servei», etc.).  
· Las característiques genèriques de l'empresa o entitat beneficiària (per exemple: «política de compres implantada i aprovada per la direcció», etc.).  
- Un annex a l'informe explicatiu amb documentació que acredite la busca de proveïdors del bé o servei.  
Com a continuació de l'anterior, les motivacions hauran de ser convincents, incloent-hi com annexos a l'informe, per exemple, un certificat del proveïdor en què s'aporte una llicència d'una patent o d'un model d'utilitat que tinga indubtable relació amb les despeses subvencionables del projecte, un certificat de contracte de distribució exclusiva d'un producte que no tinga substitutiu o un contracte amb el proveïdor per al subministrament de matèries primeres l'ús del qual és imprescindible i insubstituïble per altres per a certs equipaments d'altes prestacions i en el qual quede patent la pèrdua de garantia d'aquests si no són utilitzats.  
S'entén per empreses o entitats vinculades aquelles en les quals un soci o un grup de socis puga exercir, directament o indirectament, una influència dominant, o aquelles que puguen exercir-la sobre aquest o que estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa, entitat, persona física o grup d'aquestes, directament o indirectament, amb relació a una altra, estiga en possessió, com a mínim, d'un 25 % del capital subscrit, d'un 25 % dels vots inherents a les participacions emeses per l'empresa o entitat, o puga designar almenys el 25 % dels membres de l'òrgan d'administració, direcció o control de l'empresa, i, en qualsevol cas, en els supòsits previstos en l'article 68.2 del reglament de la Llei general de subvencions, aprovat per Reial Decret 887/2006, de 21 de juny.  
En cap cas s'acceptarà el fraccionament d'una mateixa despesa en diverses factures a fi d'eludir el que s'ha preceptuat més amunt.  
En aquest sentit, per a un mateix proveïdor tampoc es podrà fraccionar la prestació d'un servei atenent, per exemple, les fases d'aquest: serà considerat com un únic servei prestat i haurà de complir els requisits anteriorment indicats.  
La no presentació dels informes esmentats anteriorment o la insuficiència d'aquests donarà lloc a la no consideració de l'import que excedisca dels 17.999 euros del cost del qual no es van aportar 3 ofertes, o no es va optar per la més econòmica o no es va presentar informe justificatiu de qualsevol dels incompliments anteriors, sense perjuí de la facultat de l'IVACE de demanar, a càrrec de l'entitat beneficiària, una taxació pericial del bé subvencionat i recalcular en funció d'esta la subvenció concedida.  
L'entitat beneficiària haurà d'utilitzar l'opció prevista en el supòsit excepcional amb les màximes cauteles, atés que l'IVACE, atenent aquest caràcter, està obligada a verificar que la decisió respon a la realitat del mercat, i podrà per a això contrastar la veracitat de les dades amb els proveïdors o empreses si és el cas consultades.  
Els informes seran firmats pel representant legal de l'entitat beneficiària.  
  
Article 10. Modificació de la subvenció i reintegrament de les ajudes concedides  
1. L'entitat beneficiària haurà de realitzar el projecte objecte de subvenció de la manera descrita en la sol·licitud i en la corresponent memòria, i de manera que es complisca la finalitat de l'ajuda, i es respectaran els costos indicats en la notificació de concessió i pels imports que s'hi especifiquen.  
2. Les modificacions en el projecte hauran de sol·licitar-se per escrit amb data anterior que aquestes es produïsquen, per a la seua avaluació i aprovació o denegació per part de l'IVACE.  
Les modificacions que requerixen la presentació d'una sol·licitud de modificació són les següents:  
- Modificació en l'import a justificar per concepte de despesa que signifique una variació que supere el 30 % de la quantitat a justificar d'aquest concepte indicada en la comunicació de concessió de l'ajuda.  
- Modificacions que impliquen una variació dels continguts del projecte.  
- Modificacions en la composició de l'equip d'investigadors del projecte pel que fa a les persones que l'integren.  
- Modificacions en els serveis externs, altres despeses i en les inversions no productives del projecte en els casos següents:  
· Inclusió d'un nou servei, despesa o inversió no previst inicialment.  
  
· Canvi de la naturalesa del servei, despesa o inversió previst inicialment.  
· Canvi de proveïdor, en el cas que aquest haja sigut identificat en la memòria de sol·licitud.  
Les modificacions sol·licitades hauran de ser justificades adequadament per l'entitat beneficiària.  
3. Tota alteració de les condicions tingudes en compte per a la concessió i, en general, l'incompliment de les obligacions per part de l'entitat beneficiària, podrà donar lloc a la minoració de les ajudes concedides o al desistiment sense efectes, amb exigència, si és el cas, del reintegrament de les quantitats indegudament percebudes i de l'interés de demora des del moment del pagament de la subvenció fins que s'acorde la procedència del reintegrament d'aquesta.  
4. La no presentació de les ofertes o els informes a què fa referència l'article 9.3, o la insuficiència d'aquests, donarà lloc a la consegüent minoració o revocació de la despesa.  
5. La presentació per part de l'entitat beneficiària d'un percentatge de despeses pagades menor del 60 % de la quantitat total a justificar, donarà lloc a la revocació de l'ajuda, llevat que tècnicament es puga considerar que encara així el projecte ha sigut efectivament desenvolupat i no es declare la revocació sinó la minoració.  
6. Es delega en qui ostente la direcció d'àrea -o si és el cas, departament o servei- de l'IVACE competent per a la gestió de l'ajudes establides en la present convocatòria, la resolució de les incidències que es produïsquen després de la concessió, sense que en cap cas puguen suposar una modificació de la baremació efectuada per a l'adjudicació, en especial les referides a modificacions del projecte que no afecten la naturalesa, abast i objectius plantejats inicialment i a les possibles pròrrogues per a l'execució i/o justificació d'aquest; la resolució relativa a les possibles minoracions o de desistiment sense efectes de les subvencions concedides es delega en la persona titular de la Direcció General de l'IVACE.  
  
Article 11. Pagament de les ajudes  
1. L'IVACE procedirà al pagament de l'ajuda una vegada s'haja executat el projecte a què estava destinada, i sempre que haja verificat el compliment de les obligacions exigibles a l'entitat beneficiària.  
2. De conformitat amb el que preveu l'article 44.5 i 44.8.i) de la Llei 14/2016, de 30 de desembre, de pressupostos de la Generalitat per a 2017, es podrà anticipar fins al 100 % de l'ajuda sense necessitat de presentar garantia en atenció a la condició de l'entitat beneficiària com a centre d'innovació i tecnologia inscrit en el registre regulat pel Reial Decret 2093/2008, de 19 de desembre.  
  
Article 13. Dotació pressupostària  
1. L'import global màxim que es destinarà per a la concessió de les ajudes previstes en la present resolució ascendirà a 72.827.929,00 euros.  
2. El pressupost indicat serà a càrrec de la línia pressupostària S6724000. Aquests imports estaran supeditats a la liquidació dels compromisos degudament adquirits procedents de convocatòries anteriors.  
  
3. Les ajudes descrites seran cofinançades en un 50 % a través del Programa Operatiu FEDER de la Comunitat Valenciana 2014-2020: Eix prioritari 1 (potenciar la investigació, el desenvolupament tecnològic i la innovació), Prioritat d'inversió 1b (foment de la inversió empresarial en R+I, el desenvolupament de vincles i sinergies entre les empreses, els centres d'investigació i desenvolupament i el sector de l'ensenyança superior, en particular per mitjà del foment de la inversió en el desenvolupament de productes i serveis, la transferència de tecnologia, la innovació social, la innovació ecològica, les aplicacions de servei públic, l'estímul de la demanda, la interconnexió en xarxa, les agrupacions i la innovació oberta a través d'una especialització intel·ligent i per mitjà del suport a la investigació tecnològica i aplicada, línies pilot, accions de validació precoç dels productes, capacitats de fabricació avançada i primera producció, en particular, en tecnologies facilitadores essencials i difusió de tecnologies polivalents) i objectiu específic 1.2.2. (transferència de coneixement i cooperació entre empreses i centres d'investigació).  
4. En qualsevol cas es podrà incrementar el finançament quan es produïsca un augment del crèdit disponible com a conseqüència d'altres convocatòries en què s'hagen resolt sol·licituds per import inferior a la despesa inicialment prevista o de les quals deriven obligacions liquidades o reconegudes per import inferior a l'ajuda que va ser concedida al seu dia, o bé quan aquest augment siga conseqüència d'una generació, ampliació o incorporació de crèdit.  
L'efectivitat de la quantia addicional queda condicionada a la declaració de disponibilitat del crèdit i a l'aprovació de la modificació pressupostària que procedisca, i a la seua publicació en la base nacional de dades de subvencions (BNDS) i butlletins que corresponga amb caràcter previ a la resolució de concessió. En aquests supòsits s'aprovaran les corresponents modificacions de la convocatòria que seran publicades en la base nacional de dades de subvencions (BNDS) i butlletins que corresponga, sense necessitat d'obertura d'un termini addicional per a presentar noves sol·licituds.  
  
Article 14. Marc normatiu comunitari  
A més del que disposa el preàmbul de l'Ordre 26/2016, de 25 de novembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes dirigides als centres tecnològics de la Comunitat Valenciana en matèria d'R+D, per l'Institut Valencià de Competitivitat Empresarial (IVACE), seran aplicables les disposicions següents:  
  
- Reglament (UE) núm. 1303/2013 del Parlament Europeu i del Consell de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga al Reglament (CE) núm. 1083/2006 del Consell.  
- Reglament delegat (UE) núm. 480/2014 de la Comissió de 3 de març de 2014, del Parlament Europeu i del Consell, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca.  
- L'Ordre EHA/524/2008, de 26 de febrer i l'Ordre TIN/2965/2008 de 14 d'octubre, per la qual s'aproven les normes sobre les despeses subvencionables dels programes operatius del Fons Europeu de Desenvolupament Regional i del Fons Social Europeu durant el període de programació 2007-2013 o si és el cas, qualsevol altra norma que substituïsca la mencionada.  
- La Comunicació de la Comissió relativa al concepte d'ajuda estatal d'acord amb l'article 107.1 del TFUE i el marc comunitari sobre ajudes estatals d'investigació i desenvolupament i Innovació (d'ara en avant marc comunitari ajudes estatals d'R+D+I) DO núm. C198/1, de 27 de juny de 2014, quant a la definició d'organismes d'investigació, activitats primàries d'un organisme d'investigació i difusió de coneixements i qualsevol altre concepte o obligació vinculat/utilitzat en aquesta resolució.  
Sobre eixa base, les ajudes convocades per mitjà de la present no estaran subjectes a l'obligació de notificació prèvia a la Comissió de la Unió Europea per no tindre tots els requisits de l'article 107.1 del Tractat de funcionament de la Unió Europea, concretament, per tractar-se d'ajudes que no suposen un avantatge per a una determinada empresa atés que van dirigides a activitats primàries d'organismes d'investigació i difusió de coneixements.  
- Qualsevol altra normativa que per la matèria li fora d'aplicació.  
  
Article 15. Publicitat comunitària. Obligacions  
1. La condició entitat beneficiària de l'ajuda implica per un costat assumir la responsabilitat d'informar les parts intervinents en el projecte i a la ciutadania del cofinançament d'aquest pel Fons Europeu de Desenvolupament Regional (FEDER) i la seua acreditació davant de l'IVACE, i, d'una altra banda, la inclusió en la llista d'operacions cofinançades pel Programa Operatiu FEDER 2014-2020, informació que podrà ser consultada en el lloc o portal d'internet que s'habilite a aquest efecte per l'Administració.  
2. Per a complir les obligacions relatives a la publicitat comunitària, l'entitat beneficiària caldrà:  
a) Incloure en tots els documents i accions d'informació i comunicació relacionats amb el projecte subvencionat (així, en informes, escrits, presentacions, esdeveniments, documentació de reunions, etc.):  
  
- l'emblema de la Unió Europea.  
- la referència al Fons Europeu de Desenvolupament Regional.  
b) Durant l'execució del projecte caldrà:  
- incorporar en la seua pàgina web (si en tinga) una breu descripció del projecte subvencionat amb els seus objectius i resultats i es destacarà el suport financer de la Unió Europea per haver sigut seleccionat el seu projecte en el Programa Operatiu FEDER de la Comunitat Valenciana 2014-2020.  
- col·locar un cartell informatiu sobre el projecte (d'una grandària mínima A3), en el qual mencionarà el suport financer de la Unió Europea en un lloc visible al públic.  
c) En el cas que haja rebut una ajuda destinada a comprar objectes físics o equips, haurà de col·locar un cartell o etiqueta informativa sobre els mateixos -en un lloc visible per al públic- una vegada finalitzat el projecte.  
d) Conservar constància gràfica, documental o digital de les obligacions incloses en el present article per a la seua posada a disposició de l'IVACE en el moment de la justificació del projecte, o de qualsevol òrgan de control que la requerisca.  
3. En la secció Publicitat comunitària del portal de l'IVACE http://www.ivace.es està disponible major informació sobre les obligacions adés descrites, així com les característiques tècniques que hauran de reunir l'emblema de la UE i la referència al Fons Europeu de Desenvolupament Regional, segons la normativa comunitària.  
  
DISPOSICIÓ FINAL  
  
Primera. Desplegament i execució  
Es delega en la persona titular de la Direcció General de l'IVACE per a dictar les resolucions necessàries per al desenvolupament, eficàcia i execució de la present convocatòria.  
  
Segona. Entrada en vigor  
La present resolució entrarà en vigor l'endemà de la publicació de l'extracte en el Diari Oficial de la Generalitat Valenciana (DOGV).  
  
  
València, 4 d'abril de 2017.- El president de l'IVACE: Rafael Climent González.